Oficialusis leidinys L 288 , 09/11/1996 p. 0006 - 0013



Komisijos reglamentas (EB) Nr. 2148/96 1996 m. lapkričio 8 d. nustatantis viešųjų intervencinių žemės ūkio produktų atsargų įvertinimo ir kontrolės taisykles EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1990 m. lapkričio 27 d. Tarybos reglamentą (EEB) Nr. 3492/90, nustatantį veiksnius, į kuriuos reikia atsižvelgti Žemės ūkio garantijų ir orientavimo fondo Garantijų skyriaus finansuojamų viešojo saugojimo formos intervencinių priemonių metų ataskaitose [1], ir ypač į jo 8 straipsnį, kadangi Reglamentas (EEB) Nr. 3492/90 nustato viešojo saugojimo žemės ūkio atsargų apskaitos principus; kadangi remiantis patirtimi, įgyta taikant 1990 m. kovo 14 d. Komisijos reglamentą (EEB) Nr. 618/90, nustatantį viešojo saugojimo žemės ūkio produktų metinės inventorizacijos atlikimo taisykles [2], pakeistą Reglamentu (EEB) Nr. 3077/92 [3], reikia iš naujo apibrėžti kai kuriuos atsargų valdymo būdus, ypatingą dėmesį skiriant viešojo saugojimo žemės ūkio produktų atsargų kiekių įvertinimo ir kontrolės taisyklėms; kadangi Reglamentas (EEB) Nr. 618/90 turi būti panaikintas; kadangi, diegiant atitinkamus valdymo ir kontrolės būdus reikia užsitikrinti, kad viešojo saugojimo atsargos būtų efektyviai valdomos; kadangi šiame reglamente numatytos priemonės atitinka EŽŪOGF komiteto nuomonę, PRIĖMĖ ŠĮ REGLAMENTĄ: 1 straipsnis 1. Bet kuris fizinis ar juridinis asmuo, saugantis žemės ūkio produktus pagal Žemės ūkio garantijų ir orientavimo fondo (EŽŪOGF), Garantijų skyriaus nustatytas taisykles, veda apskaitą remdamasis Bendrijos ir nacionalinėmis nuostatomis. 2. Intervencinės agentūros nuolat skelbia sąrašą saugotojų, su kuriais jos sudarė viešojo saugojimo sutartis. Šiame sąraše turi būti informacija, leidžianti tiksliai identifikuoti visus saugojimo duomenis: angarų, šaldytuvų ir siloso duobių pajėgumus, numerius, planus ir schemas. Tas sąrašas laikomas intervencinių agentūrų pagrindinėse buveinėse ir yra prieinamas Komisijos atstovams ar jos įgaliotiems asmenims. 2 straipsnis 1. Bent kartą per mėnesį saugotojas pateikia intervencinei agentūrai produktų atvežimo, buvimo ir išvežimo apskaitos dokumentus, pagal kuriuos yra sudaromos metinės finansinės atskaitomybės, nurodytos Reglamento (EEB) Nr. 3492/90 1 straipsnyje. 2. Straipsnio 1 dalyje nurodyti apskaitos dokumentai turi būti perduoti intervencinei agentūrai iki 10 einamojo mėnesio dienos. Juose būtinai turi būti nurodyta: saugojimo vieta (prireikus nurodyti aruodą ar cisterną), praėjusio mėnesio likutis, kiekvienos partijos atvežimas ir išvežimas, to laikotarpio pabaigoje turimos atsargos. Apskaitos dokumentai turi užtikrinti tuo metu saugomų atsargų kiekių identifikaciją, ypač atsižvelgiant į atliktus pirkimus ir pardavimus, kurių atvežimas ir išvežimas dar nėra atliktas. Dokumento formos pavyzdys pridedamas I priede. 3 straipsnis 1. Remdamasis mėnesiniais žiniaraščiais, nurodytais 2 straipsnyje, saugotojas sudaro metinį atsargų žiniaraštį. Intervencinė agentūra apie nustatytas šiuo tikslu instrukcijas praneša Komisijai per šešis mėnesius nuo reglamento įsigaliojimo dienos. 2. Metiniame atsargų žiniaraštyje, kurio formos pavyzdys pridedamas II priede, turi būti pateikta bendra saugomų atsargų kiekių suvestinė, detaliai nurodant produktą ir saugojimo vietą, pakartotinai nurodant kiekvieno produkto saugomus kiekius, partijų numerius (išskyrus grūdus), jų (išskyrus alkoholį) atvežimo į saugojimo vietą metus ir aptiktų nukrypimų paaiškinimus. 4 straipsnis 1. Intervencinė agentūra atsakinga už informacijos, surinktos pagal 1, 2 ir 3 straipsnių nuostatas, tikslumą. Šiuo tikslu metų bėgyje ji atlieka, nereguliarius ir be išankstinio įspėjimo, saugyklų patikrinimus vietoje. Bent kartą per metus kiekvienoje saugykloje atliekamas patikrinimas, remiantis nuostatomis, išdėstytomis III priede, ypač atkreipiant dėmesį į: a) 2 ir 3 straipsniuose nurodytą informacijos rinkimo tvarką; b) saugotojo turimų vietoje apskaitos dokumentų ir informacijos, pateiktos intervencinei agentūrai, atitikimą ir c) fizinį, vizualiai įvertintą, o kilus abejonėms ar ginčams, pasvertą bei išmatuotą saugomų atsargų kiekį, kurį saugotojas nurodė apskaitos dokumentuose ir pagal kuriuos jis pateikė paskutinį mėnesinį žiniaraštį. Fizinis buvimas yra nustatomas pakankamai autoritetingo patikrinimo metu, ypač atsižvelgiant į šio reglamento III priede nustatytus procentus, kurie leidžia daryti išvadą apie faktinį visų saugomų atsargų kiekių, nurodytų finansinėje atskaitomybėje, buvimą. 2. Jei fizinio patikrinimo metu aptinkamas tam tikras nukrypimas, atsiradęs papildomas atsargų kiekio procentas saugykloje turi būti patikrintas tokiu pat būdu. Prireikus, patikrinimo metu turi būti pasverti visi tikrinamoje partijoje ar saugykloje esantys produktai. 5 straipsnis 1. Kontrolės tarnyba arba jos atstovas surašo kiekvieno, atliekamo ne rečiau kaip kartą per metus, patikrinimo protokolą pagal 4 straipsnio ir III priedo nuostatas. 2. Protokole turi būti nurodyta ši informacija: a) saugotojo pavardė, aplankytos saugyklos adresas ir patikrintos partijos aprašas; b) patikrinimo data ir jo pradžios ir pabaigos laikas; c) vieta, kurioje buvo atliktas patikrinimas, bei saugojimo, įpakavimo ir prieinamumo sąlygų apibūdinimas; d) asmenų, atliekančių patikrinimą, asmeniniai duomenys, jų profesinės pareigos ir įgaliojimai; e) atlikti patikrinimo veiksmai ir panaudoti tūrio matavimo būdai, t. y., matavimo metodai, atlikti skaičiavimai ir tarpiniai bei galutiniai rezultatai, taip pat jų pagrindu padarytos išvados; f) kiekvienos saugykloje saugomos partijos ar rūšies kiekis, nurodytas intervencinės agentūros knygose, ir jų kiekis, nurodytas saugyklos knygose, bei galimi neatitikimai tarp šių dviejų knygų duomenų; g) kiekvienos fiziškai patikrintos partijos ar rūšies duomenys, nurodyti f punkte, bei vietoje nustatyti kiekiai ir galimi neatitikimai; partijos arba rūšies numeris, paletės, dėžės, siloso duobės, cisternos ar kitos saugojimui skirtos talpyklos, svoris (prireikus nurodyti svorį neto ir bruto) arba tūris; h) saugotojo pareiškimai, padaryti esant neatitikimams ar skirtumams; i) vieta, data ir protokolą surašiusio asmens bei saugotojo arba jo atstovo parašai; j) galimas papildomas patikrinimas esant nukrypimui, tokio patikrinimo metu patikslinant saugomų atsargų kiekių procentą, pastebėti skirtumai ir pateikti paaiškinimai. 3. Protokolai yra nedelsiant išsiunčiami intervencinei agentūrai. Nedelsiant po protokolo gavimo pataisoma intervencinės agentūros vedama apskaita, remiantis aptiktais neatitikimais ir skirtumais, apie kuriuos pranešama EŽŪOGF, remiantis Reglamento (EEB) Nr. 3492/90 3 ir 4 straipsniais. 4. Protokolai saugomi intervencinės agentūros pagrindinėje buveinėje ir yra prieinami Komisijos atstovams bei jos įgaliotiems asmenims. 5. Kiekvienais metais Komisijai pateikiama apibendrinta atliktų patikrinimų, patikrintų kiekių ir aptiktų nukrypimų, lyginant mėnesinius ir metinius žiniaraščius, suvestinė, taip pat metinė finansinė atskaitomybė, nurodyta Tarybos reglamento (EEB) Nr. 729/70 5 straipsnio 1 dalyje [4]. 6 straipsnis 1. Saugotojas yra atsakingas už visus skirtumus, aptiktus tarp saugykloje esančių atsargų kiekių ir saugomų atsargų duomenų, nurodytų žiniaraščiuose, pateiktuose intervencinei agentūrai. 2. Tuo atveju, kai nustatyti kiekio trūkumai viršija numatytą (-us) leistiną (-us) nuokrypį (-ius), jų visuma priskiriama saugotojui kaip neidentifikuotas nuostolis. Jeigu saugotojas ginčija nustatytus kiekio trūkumus, jis gali pareikalauti pasverti ar išmatuoti produktą, šiuo atveju padengdamas tokio veiksmo išlaidas, išskyrus, kai paaiškėja, kad deklaruojamas kiekis iš tikrųjų yra saugykloje arba kad skirtumas neviršija leistino nuokrypio dydžio; pastaruoju atveju svėrimo ar matavimo išlaidos būtų priskiriamos patikrinimą atlikusiai institucijai. 3. Leistini nuokrypių dydžiai, numatyti III priede, taikomi nepažeidžiant leistinų nuokrypių, nustatytų reglamentuose dėl įvairių produktų, kurių sąrašas paskelbtas Komisijos reglamente (EEB) Nr. 147/91 [5]. 7 straipsnis 1. Intervencinė agentūra savo žinioje turi centralizuotą inventorių, kuriame nurodytos visos saugyklų vietos, visi produktai, įvairių produktų kiekiai ir rūšys, bei patikslintas kiekvieno iš jų svoris (prireikus svoris neto ir bruto) arba tūris. 2. Visi saugotojų ir intervencinių agentūrų turimi apskaitos dokumentai ir protokolai, sudaryti pagal šį reglamentą bet kuriuo momentu yra prieinami intervencinės agentūros atstovams bei, remiantis Reglamentu (EEB) Nr. 729/70 ir ypač jo 9 straipsniu, įgaliotiems Komisijos atstovams. 8 straipsnis 1. Intervencinės agentūros užtikrina, kad saugotojai turėtų kompiuterizuotą intervencinių atsargų apskaitą. Todėl saugojimo sutartyse, kurias pasirašo su saugotojais, jos įtraukia tokias nuostatas. 2. Kompiuterizuota apskaita turi būti pilnai įdiegta vėliausiai po dviejų metų nuo šio reglamento įsigaliojimo datos. Ji leis saugotojui tiesiogiai ir greitai atlikti nuolatinę kompiuterizuotą inventorizaciją ir bus lengvai prieinama bet kuriam intervencinės agentūros ar Komisijos atstovui bei jų įgaliotam asmeniui. 9 straipsnis 1. Valstybės narės imasi reikiamų priemonių šio reglamento nuostatoms įgyvendinti, bei priemonių informuoti atitinkamus asmenis apie sankcijas, kurios jiems bus taikomos už reglamento nuostatų nevykdymą. Jos praneša Komisijai apie šiuo tikslu priimtas priemones. 2. Valstybės narės numato saugojimo sutarties nuostatose finansines pasekmes, kylančias dėl saugotojų padarytų ir proporcingų pažeidimams, ir sutarties nutraukimą, esant tyčiniams arba neatsargiems pažeidimams. 10 straipsnis Reglamentas (EEB) Nr. 618/90 panaikinimas. 11 straipsnis Šis reglamentas įsigalioja 3 dieną po jo paskelbimo Europos Bendrijų oficialiajame leidinyje. Jis taikomas nuo 1996 m. spalio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1996 m. lapkričio 8 d. Komisijos vardu Franz Fischler Komisijos narys [1] OL L 337, 1990 12 4, p. 3. [2] OL L 67, 1990 3 15, p. 21. [3] OL L 310, 1992 10 27, p. 19. [4] OL L 94, 1970 4 28, p. 13. [5] OL L 17, 1991 1 23, p. 9. -------------------------------------------------- I PRIEDAS +++++ TIFF +++++ -------------------------------------------------- II PRIEDAS +++++ TIFF +++++ -------------------------------------------------- III PRIEDAS FIZINIO PATIKRINIMO TVARKA (patikrinimų, numatytų 4 straipsnyje, atveju) I. SVIESTAS 1. Partijų, sudarančių ne mažiau kaip 5 % viso viešojo saugojimo atsargų kiekio, parinkimas. Tikrintinos partijos parenkamos prieš apsilankymą saugykloje, remiantis intervencinės agentūros turimais apskaitos duomenimis, iš anksto apie tai nepranešant saugotojui. 2. Parinktų partijų buvimo ir sudėties tikrinimas vietoje: - partijų ir dėžių kontrolinių numerių identifikavimas pagal pirkimo ir atvežimo tabelius, - palečių (vienos iš dešimties) ir dėžių (vienos iš paletės) svėrimas, - dėžės (vienos paletės iš penkių) turinio vizualus patikrinimas, - įpakavimo būklė. 3. Fiziškai patikrintų partijų ir pastebėtų neatitikimų arba defektų aprašymas inventorizacijos protokole. II. NUGRIEBTO PIENO MILTAI 1. Partijų, sudarančių ne mažiau kaip 5 % viso viešojo saugojimo atsargų kiekio, parinkimas. Tikrintinos partijos parenkamos prieš apsilankymą saugykloje, remiantis intervencinės agentūros turimais apskaitos duomenimis, iš anksto apie tai nepranešant saugotojui. 2. Parinktų partijų buvimo ir sudėties tikrinimas vietoje: - partijų ir maišų kontrolinių numerių identifikavimas pagal pirkimo ir atvežimo tabelius, - palečių (vienos iš dešimties) ir maišų (vieno iš paletės) svėrimas, - maišo (vienos paletės iš penkių) turinio vizualus patikrinimas, - įpakavimo būklė. 3. Fizikai patikrintų partijų ir pastebėtų neatitikimų arba defektų aprašymas inventorizacijos protokole. III. GRŪDAI A. Fizinio patikrinimo procedūra 1. Aruodų ar saugojimo kambarių, sudarančių ne mažiau kaip 5 % viso viešojo saugojimo grūdų atsargų kiekio, parinkimas. Parenkant remiamasi intervencinės agentūros turimais atsargų apskaitos duomenimis, iš anksto apie tai nepranešant saugotojui. 2. Fizinis patikrinimas: - grūdų buvimo parinktuose aruoduose ar kambariuose tikrinimas, - grūdų identifikavimas, - saugojimo sąlygų kontrolė ir saugojimo vietos bei grūdų tapatumo palyginimas su saugyklos apskaitos duomenimis, - saugomų atsargų kiekių įvertinimas pagal intervencinės agentūros iš anksto patvirtintą metodą, kurio aprašas turi būti pateiktas agentūros pagrindinei buveinei. 3. Kiekvienoje atsargų saugojimo vietoje turi būti prieinamas saugyklos planas bei kiekvienos siloso duobės ar saugojimo kambario išmatavimų dokumentas. Kiekvienoje saugykloje grūdai turi būti sandėliuojami taip, kad būtų galima atlikti jų tūrio išmatavimą. B. Tvarka aptikus neatitikimus Tikrinant produktų tūrį leidžiamas tam tikras nuokrypis. Tuo atveju, kai siloso duobėje ar saugojimo kambaryje saugomų produktų svoris, nustatytas fizinio patikrinimo metu, skiriasi nuo apskaitoje nurodyto svorio 5 % ar daugiau, tuomet taikomas reglamento 6 straipsnis. Tuo atveju, kai grūdai saugomi sandėlyje, geriau yra remtis atsargų kiekiais, užfiksuotais, kai jie buvo sveriami juos atvežus į saugojimo vietą, negu tais, kurie buvo nustatyti tūrio įvertinimo metu, jeigu pastaruoju įvertinimu nebuvo siekiama tiksliai nustatyti saugomų kiekių ir jei skirtumas tarp atsargų kiekių nėra pernelyg didelis. Intervencinė agentūra gali pasinaudoti šia galimybe, kai kiekvienu konkrečiu atveju tokį pasirinkimą pateisina aplinkybės; už tokius veiksmus ji pati yra visiškai atsakinga. Tai ji nurodo protokole. +++++ TIFF +++++ IV. ALKOHOLIS 1. Cisternų, sudarančių ne mažiau kaip 5 % viso viešojo saugojimo atsargų kiekio, parinkimas. Tikrintinos cisternos parenkamos prieš apsilankymą sandėlyje, remiantis intervencinės agentūros turimais apskaitos duomenimis, iš anksto apie tai nepranešant saugotojui. 2. Muitinės plombų, jeigu tokios yra numatytos pagal nacionalines taisykles, patikrinimas. 3. Cisternų buvimo ir jų turinio tikrinimas vietoje: - cisternų identifikavimas pagal jų numerius ir alkoholio rūšį, - cisternų ir jų turinio tapatumo palyginimas su saugyklų atsargų apskaitos duomenimis ir su duomenimis, pateiktais intervencinės agentūros knygose, - alkoholio buvimo, alkoholio rūšies ir jo tūrio cisternose organoleptinis patikrinimas, - saugojimo sąlygų patikrinimas vizualiai apžiūrint kitas cisternas. 4. Fiziškai patikrintų cisternų ir pastebėtų neatitikimų arba defektų aprašymas inventorizacijos protokole. V. JAUTIENA 1. Partijų, sudarančių ne mažiau kaip 5 % viso viešojo saugojimo atsargų kiekio, parinkimas. Tikrintinos partijos parenkamos prieš apsilankymą saugykloje, remiantis intervencinės agentūros turimais apskaitos duomenimis, iš anksto apie tai nepranešant saugotojui. 2. Parinktų partijų buvimo ir jų sudėties tikrinimas vietoje. Tikrinimas apima: - gyvojo svorio mėsos: - partijų identifikavimas ir gabalų skaičiaus tikrinimas, - 20 % įvairių sukapotos mėsos gabalų ir (arba) rūšies svorio tikrinimas, - vizualus įpakavimo būklės patikrinimas, - sukapotos mėsos: - partijų ir palečių identifikavimas ir dėžių skaičiaus patikrinimas, - 10 % palečių arba konteinerių pasvėrimas, - 10 % kiekvienos pasvertos paletės dėžių pasvėrimas, - vizualus dėžių turinio bei dėžių įpakavimo būklės patikrinimas. Atrenkant paletes turi būti atsižvelgta į įvairias sukapotų mėsos gabalų rūšis. 3. Fiziškai patikrintų partijų ir pastebėtų neatitikimų/defektų aprašymas inventorizacijos protokole. VI. ALYVŲ ALIEJUS 1. Cisternų, sudarančių ne mažiau kaip 5 % viso viešojo saugojimo atsargų kiekio, parinkimas. Tikrintinos cisternos parenkamos prieš apsilankymą sandėlyje, remiantis intervencinės agentūros turimais apskaitos duomenimis, iš anksto apie tai nepranešant saugotojui. 2. Cisternų buvimo ir jų turinio patikrinimas vietoje: - cisternų identifikavimas pagal jų numerius ir alyvų aliejaus rūšį, - cisternų ir jų turinio tapatumo palyginimas su saugyklų atsargų apskaitos duomenimis ir su duomenimis, pateiktais intervencinės agentūros knygose, - alyvų aliejaus buvimo, alyvų aliejaus rūšies ir jo tūrio cisternose organoleptinis patikrinimas, - saugojimo sąlygų patikrinimas vizualiai apžiūrint kitas cisternas. 3. Fiziškai patikrintų cisternų ir pastebėtų neatitikimų arba defektų aprašymas inventorizacijos protokole. --------------------------------------------------